Diari Oficial de la Generalitat Valenciana


Sumari del DOGV 5234, del 05-04-2006 (2006/3568)

ORDE de 10 de març de 2006, de la Conselleria de Cultura, Educació i Esport, per la qual es convoquen beques per a la realització de treballs d'investigació dins del Pla d'Estudis del Valencià Actual.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5234

Data del DOGV
:   05-04-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/3568


Data del document
:   10-03-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * assignació per estudis
    * suport econòmic
    * ajuda pública
    * lingüística
    * llengua regional

ORDE de 10 de març de 2006, de la Conselleria de Cultura, Educació i Esport, per la qual es convoquen beques per a la realització de treballs d'investigació dins del Pla d'Estudis del Valencià Actual. [2006/X3568]  
L'Orde de 31 de març de 1986 (DOGV núm. 368, de 25 d'abril) obria als investigadors valencians un canal per a poder aprofundir el coneixement de l'idioma propi de la Comunitat Valenciana en compliment del mandat que arreplega la Llei de la Generalitat Valenciana 4/1983, de 23 de novembre, d'Ús i Ensenyament del Valencià, segons la qual té un compromís irrenunciable en la defensa del patrimoni cultural de la comunitat autònoma i, d'una manera especial, en la recuperació del valencià, llengua històrica i pròpia del nostre poble, del qual constituïx la més peculiar senya d'identitat. La convocatòria d'estes beques s'ha fet de manera ininterrompuda des d'eixa data; l'última orde de convocatòria és de l'1 de febrer de 2005. Per això, la Conselleria de Cultura, Educació i Esport es proposa continuar el Pla d'Estudis del Valencià Actual per a contribuir eficaçment a incrementar el coneixement i l'ús del valencià.  
L'adjudicació de les beques s'oferix a tots els professionals implicats en l'ensenyament, la promoció i la recuperació del valencià, i està subjecta a les clàusules que s'indiquen a continuació.   
Segons el Decret 108/1992, de 6 de juliol, del Govern Valencià (DOGV de 16.7.92), i fent ús de les facultats que em conferix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Es convoca concurs públic per a la concessió de beques que tinguen com a objecte l'elaboració de treballs dins del Pla d'Estudis del Valencià Actual i s'aproven les bases per les quals es regix esta convocatòria i el model de sol·licitud, que s'inclouen com a annexos I, II, III i IV de l'orde.  
Segon  
Les ajudes tindran un import global màxim de 69.800 euros, que es pagaran a càrrec del pressupost de la Generalitat Valenciana de l'any 2006, línia «Ajudes a la investigació lingüística sobre el valencià», codi T2151000, del capítol IV, del programa 422.50.  
DISPOSICIONS FINALS  
Primera  
Es delega en la secretària autonòmica de Cultura i Política Lingüística la facultat de concedir les ajudes i se l'autoritza perquè dicte les resolucions necessàries per al desplegament i l'execució de l'orde.  
Segona  
La present orde produirà efectes a partir del dia de la publicació en el Diari Oficial de la Generalitat Valenciana.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició, o bé es podrà plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
València, 10 de març de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases per a la concessió de beques per a la realització de treballs d'investigació dins del Pla d'Estudis del Valencià Actual.  
Primera. Requisits  
Els sol·licitants hauran de reunir les condicions següents:  
a) Tindre la nacionalitat espanyola, o la d'un estat membre de la Unió Europea.  
b) Ser llicenciat o diplomat universitari i acreditar coneixements suficients com a professional implicat en l'ensenyament, la promoció i la recuperació del valencià, a criteri de la comissió a què es referix la base quarta, després d'estudiar el currículum dels sol·licitants.  
c) No podran ser beneficiaris els sol·licitants que incórreguen en algun dels supòsits previstos en l'article 13 de la Llei 38/2003, de 17 de novembre.  
d) No podran ser beneficiaris els sol·licitants que no es troben, a la finalització del termini de presentació de la sol·licitud, al corrent de les obligacions tributàries i de la Seguretat Social.  
Les sol·licituds es podran presentar individualment o per equips de treball. Si la sol·licitud la fera un equip de treball, s'entendrà que actua com a representant de l'equip el membre que figure en primer lloc; sense perjuí d'això, tots els formants de l'equip de treball respondran solidàriament de les seues obligacions davant de l'administració.  
Si, per alguna causa, algun dels membres de l'equip l'abandona, els altres ho hauran de comunicar a la Secretaria Autonòmica de Cultura i Política Lingüística i, si així ho consideraren, hauran de manifestar el desig de continuar el treball, sols o amb la incorporació d'algun membre nou. Si la persona que abandonara l'equip fóra la que en té la representació, esta passarà a la que figure en segon lloc, i així successivament.   
Segona. Presentació de sol·licituds  
Per a fer la sol·licitud caldrà omplir una instància seguint el model de l'annex II d'esta orde, i acompanyar-la d'una fotocòpia compulsada del DNI o el passaport de l'investigador o investigadors, d'un projecte (que haurà d'incloure la descripció del projecte, les etapes de realització, la metodologia i la bibliografia que s'utilitzarà) i del currículum i documentació acreditativa de la titulació i mèrits al·legats per l'investigador o investigadors. La instància estarà a disposició de les persones interessades en la Conselleria de Cultura, Educació i Esport i en les seues direccions territorials de Castelló, València i Alacant.  
També s'haurà de presentar una declaració responsable de complir els requisits exigits en l'article 13.2 i 3 de la Llei 38/2003, de 17 de novembre, General de Subvencions, segons model que figura en l'annex IV de la present orde, i els certificats expedits per les corresponents delegacions d'Hisenda de l'estat, les tresoreries territorials de la Seguretat Social i els servicis territorials d'Hisenda de la Conselleria d'Economia, Hisenda i Ocupació, que acrediten que el sol·licitant es troba al corrent de les obligacions tributàries i davant la Seguretat Social, respectivament.  
El termini de presentació de les sol·licituds i de la documentació és de 20 dies hàbils a partir de l'endemà dia següent a la publicació d'esta convocatòria en el Diari Oficial de la Generalitat Valenciana. Podran presentar-se al Registre General de la Conselleria de Cultura, Educació i Esport, a les corresponents direccions territorials d'Alacant, Castelló i València o utilitzar qualsevol dels procediments que establix l'article 38 de la Llei de Règim Jurídic de les Administracions Públiques i del Procediment Administratiu Comú.   
En el cas de presentar la sol·licitud en una oficina de correus, s'haurà de fer en un sobre obert perquè la instància siga datada i segellada abans de ser certificada i, en tot cas, s'haurà d'ajustar als requisits establits en l'article 31 del Reial Decret 1829/1999, de 3 de desembre, pel qual s'aprova el Reglament que regula la prestació dels servicis postals, en desplegament del que s'establix en la Llei 24/1998, de 13 de juliol, del Servici Postal Universal i de Liberalització dels Servicis Postals.  
La Secretaria Autonòmica de Cultura i Política Lingüística revisarà les sol·licituds per comprovar que van acompanyades de tota la documentació exigida en la convocatòria. Si la sol·licitud està incompleta, la Secretaria Autonòmica de Cultura i Política Lingüística comunicarà a la persona interessada les deficiències perquè, en un termini de 10 dies, les esmene, amb la indicació que, si no ho fa així, s'entendrà que ha desistit de la petició, amb resolució prèvia dictada en els terminis previstos en l'article 42 de la Llei de Règim Jurídic de les Administracions Públiques i del Procediment Administratiu Comú.  
Tercera. Objectiu de la convocatòria  
Esta convocatòria té com a objectiu l'elaboració de materials que permeten incrementar el coneixement i l'ús del valencià, i també potenciar-ne l'aprenentatge mitjançant les tecnologies de la informació i la comunicació (TIC).   
Se seleccionaran, exclusivament, els projectes de treball que tracten els aspectes següents:  
Grup A  
1. Elaboració de materials d'ensenyament-aprenentatge del valencià mitjançant les TIC (recursos per a l'autoaprenentatge en Internet, recursos en suport informàtic, etc.).  
2. Elaboració de materials en valencià per a l'aprenentatge d'altres llengües.  
3. Elaboració de materials per a l'aprenentatge del valencià adreçat a immigrants.  
4. Proposta de sistemes de planificació de programes d'aprenentatge del valencià i mètodes d'avaluació.  
Grup B  
5. Projectes de traducció del valencià a altres llengües i d'altres llengües al valencià.  
6. Estudi del llenguatge administratiu valencià actual i elaboració de materials que en promoguen l'aprenentatge i la difusió.  
7. Estudis lingüístics o lexicogràfics contrastius entre el valencià i altres llengües.  
8. Estudis lexicogràfics, preferentment aquells referits a la terminologia pròpia dels llenguatges d'especialitat.  
La realització dels treballs s'haurà d'ajustar a les indicacions metodològiques que plantege la Secretaria Autonòmica de Cultura i Política Lingüística.  
La temporalització dels projectes presentats s'haurà d'ajustar necessàriament a la data que marca la base novena d'esta orde per a l'entrega dels treballs. Per als projectes de major duració, caldrà explicar en la memòria la temporalització total, però concretant de manera clara i diferenciada la part que es pretén dur a terme en esta convocatòria concreta, que és la que serà objecte de beca, si és el cas, en esta convocatòria, i que s'ha de presentar igualment en el termini fixat en la mencionada base novena.  
Quarta. Comissió d'Avaluació  
Per a l'adjudicació dels projectes d'estudi es crea una comissió amb la composició següent:  
President: el cap de l'Àrea de Política Lingüística de la Secretaria Autonòmica de Cultura i Política Lingüística.  
Vocals:  
. el cap del Servici d'Assessorament Lingüístic i Traducció de la Secretaria Autonòmica de Cultura i Política Lingüística;  
. el cap del Servici d'Ús Oficial i d'Acreditació de Coneixements en Valencià de la Secretaria Autonòmica de Cultura i Política Lingüística;  
. el cap del Servici d'Ensenyaments en Valencià de la Direcció General d'Ensenyament.  
Secretari: un funcionari de la Secretaria Autonòmica de Cultura i Política Lingüística, amb veu i vot.  
Si algun dels components es veu impossibilitat d'assistir a les reunions de la Comissió, la Secretaria Autonòmica de Cultura i Política Lingüística nomenarà les persones que estime oportunes per a suplir les vacants.  
La Comissió d'Avaluació farà la selecció segons els criteris estipulats en la base sexta. Una vegada feta la selecció dels projectes, el Servici d'Assessorament Lingüístic i Traducció, com a òrgan competent per a l'ordenació i instrucció de la convocatòria, elevarà la proposta a la secretària autonòmica de Cultura i Política Lingüística en el termini de 10 dies des de la reunió de la Comissió.  
Quinta. Funcions de la Comissió d'Avaluació  
La comissió mencionada en la base quarta tindrà les funcions següents:  
1. Estudiar els projectes presentats i els currículums dels sol·licitants.  
2. Fer una proposta de resolució a la secretària autonòmica de Cultura i Política Lingüística.  
3. Després de la concessió de les beques, fer el seguiment dels treballs.  
Sexta. Criteris d'adjudicació  
Les beques s'adjudicaran atenent un criteri de baremació que establix una puntuació màxima de 100 punts segons els aspectes següents:  
1. Currículum. Tenint en compte les garanties que oferisca la titulació i el currículum del sol·licitant, es puntuarà sobre un màxim de 10 punts.  
2. Segons els aspectes de què tracten els projectes, tindran una puntuació inicial diferent. Atenent el que s'establix en la base tercera d'esta convocatòria, els projectes que pertanyen al grup A poden tindre una puntuació inicial màxima de 20 punts, i els projectes que pertanyen al grup B, una puntuació inicial màxima de 15 punts.  
3. El plantejament del projecte i la metodologia que utilitzarà es puntuarà sobre un màxim de 25.  
4. L'extensió del projecte es puntuarà sobre un màxim de 15.  
5. L'interés de l'estudi es puntuarà sobre un màxim de 30.  
També s'establix que l'assignació econòmica màxima per beneficiari no pot superar els 9.000 euros, ni els 18.000 euros per beca en cas que hi opte un equip de treball. La Comissió es reserva el dret de considerar qualsevol de les dos opcions en cas de confluència de les dos possibilitats.  
Sèptima. Adjudicació de les beques  
La Secretaria Autonòmica de Cultura i Política Lingüística, per delegació de la Conselleria de Cultura, Educació i Esport, dictarà una resolució en el termini de 10 dies hàbils a partir de la data en què la Comissió d'Avaluació n'eleve la proposta. En la resolució s'han d'indicar els projectes que hauran sigut seleccionats entre els presentats i la quantitat assignada. Esta resolució serà publicada en el Diari Oficial de la Generalitat Valenciana.  
També podrà declarar deserta, totalment o en part, l'adjudicació de projectes de treball si considerara que cap dels presentats no s'adequava a les bases d'esta convocatòria.  
A l'efecte del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/1999, de 13 de gener, s'informa que el termini màxim per a resoldre les sol·licituds és de sis mesos, a partir de la publicació de la convocatòria, sense perjuí del que preveu l'article 42.5 de la mateixa llei. L'efecte que produiria el silenci administratiu, si transcorreguera el termini sense que s'haja dictat i notificat la resolució corresponent, seria desestimatori.  
Octava. Obligacions dels adjudicataris  
En ser notificada la resolució, els adjudicataris contrauen les obligacions següents, de conformitat amb l'article 14 de la Llei General de Subvencions:  
a) Fer l'estudi per al qual se'ls concedix l'ajuda.  
b) Acreditar davant de la Secretaria Autonòmica de Cultura i Política Lingüística la realització de l'estudi i també el compliment dels requisits i les condicions que determinen la concessió o el gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.   
d) Comunicar a la Secretaria Autonòmica de Cultura i Política Lingüística l'obtenció de subvencions o ajudes, per al mateix estudi, procedents de qualsevol administració o ens públic.  
e) Acreditar estar al corrent de les obligacions tributàries i amb la Seguretat Social en els termes que establix l'Orde de la Conselleria d'Economia i Hisenda de 30 de maig de 1996. L'acreditació s'haurà de presentar dins dels 15 dies hàbils posteriors a la recepció de la notificació.  
Novena. Presentació dels treballs  
El resultat de cada investigació s'haurà de presentar, en suport informàtic i imprés, dins del mes d'octubre de l'any 2006 i donarà peu al pagament de la quantitat assignada a càrrec de la línia «Ajudes a la investigació lingüística sobre el valencià», codi T2151000, del capítol IV, del programa 422.50 del pressupost de la Generalitat Valenciana de 2006.  
La Conselleria de Cultura, Educació i Esport podrà suspendre qualsevol d'estos treballs quan hi haja, per part dels beneficiaris, incompliment de les bases, amb audiència prèvia a la persona interessada. En el citat cas, d'acord amb l'article 7, punt 2, del Decret 108/1992, de 6 de juliol, del Govern Valencià i l'article 47, punt 9, del text refós de la Llei d'Hisenda Pública de la Generalitat Valenciana, quedarà sense efecte la concessió de la beca.  
Així mateix, són causes de nul·litat les establides en l'article 36 de la Llei General de Subvencions, i també són causes de reintegrament les que s'estableixen en l'article 37 d'esta mateixa llei.  
Si el treball presentat no s'adequa a les característiques del projecte o no reunix suficient rigor metodològic, la Conselleria es reserva el dret de reconsiderar, amb audiència prèvia a la persona interessada, la quantitat assignada per a ajustar-la a la realitat del treball.  
Tota alteració de les condicions tingudes en compte per a la concessió de la beca, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Igualment, en el supòsit de rebre alguna altra ajuda amb la mateixa finalitat, l'import de la beca serà minorat en l'import de l'altra o altres ajudes.  
Deu. Propietat intel·lectual  
Els autors dels treballs entregats a l'empara d'esta convocatòria es comprometen, com a condició prèvia al pagament de la beca, a cedir per escrit els drets de distribució i comunicació pública a escala mundial per un període de 2 anys en règim de no-exclusivitat.  
El document de cessió s'haurà d'ajustar al model que figura com a annex III i s'haurà de presentar en el termini de 20 dies hàbils a comptar des de l'endemà de la notificació de la resolució de la concessió de l'ajuda en el Diari Oficial de la Generalitat Valenciana (o en el moment que el centre directiu considere oportú, que s'haurà d'indicar de manera expressa). L'incompliment d'esta obligació donarà lloc a deixar sense efecte la resolució de concessió de la beca i, si és el cas, al reintegrament d'esta, amb exigència de l'interés de demora.  
Onze. Estatus dels adjudicataris  
La concurrència a esta convocatòria comporta l'acceptació de les bases.  
El fet d'haver sigut beneficiari de la concessió d'alguna d'estes beques d'investigació no implica cap tipus de relació laboral ni administrativa amb la Generalitat Valenciana.   
El fet que el beneficiari de l'ajuda fóra un funcionari o personal laboral de la Generalitat Valenciana no n'afectaria la situació administrativa.  
ANNEX III  
DOCUMENT DE CESSIÓ DE DRETS DE PROPIETAT INTEL·LECTUAL  
Jo, , en qualitat d'autor/a de l'obra titulada o  
en nom i representació de ,  
en qualitat d'autor/a de l'obra titulada   
Cedisc, en virtut del present document, a la GENERALITAT VALENCIANA (Conselleria de Cultura, Educació i Esport) com a conseqüència d'haver percebut una ajuda a l'empara de l'Orde ................ de 2006, de la Conselleria de Cultura, Educació i Esport, publicada en el Diari Oficial de la Generalitat Valenciana de \_\_\_\_\_\_\_\_\_\_\_\_\_\_\_\_\_ (), els drets de reproducció, distribució, comunicació pública (difusió, incloent-hi Internet), o transformació (modificació de l'obra, incloent-hi les traduccions), en l'àmbit mundial sobre la mencionada obra, per un període de dos anys a comptar del dia \_\_\_\_\_ de \_\_\_\_\_\_\_\_\_ de \_\_\_\_\_\_\_ en règim de no.exclusivitat.  
Així mateix, em responsabilitze de la veracitat de les dades anteriors, de l'originalitat de l'obra i del gaudi pacífic dels drets cedits.  
(Firma) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
\_\_\_\_\_\_\_\_\_\_\_\_\_, \_\_\_\_\_\_\_ d \_\_\_\_\_\_\_\_\_\_\_\_\_\_\_\_\_ de \_\_\_\_\_\_\_\_\_\_